Protokolą dėl reguliariųjų ir specialių reguliariųjų paslaugų buvo galima pasirašyti nuo 2018 m. liepos 16 d. iki 2019 m. balandžio 16 d. Sąjunga jį pasirašė 2019 m. balandžio 11 d. Tačiau iki pasirašymo laikotarpio pabaigos to protokolo nepasirašė nė viena kita susitariančioji šalis. Dėl to protokolo įsigaliojimas tapo neįmanomas.

·17 straipsnyje daroma nuoroda į Interbus susitarimo nuostatų taikymą mutatis mutandis su tam tikrais pakeitimais, visų pirma į penkerių metų pereinamąjį laikotarpį, taikomą esamoms dvišalių susitarimų nuostatoms dėl reguliariųjų ir specialių reguliariųjų keleivių vežimo kelių transportu paslaugų, taip pat į protokolo sudarymą, ratifikavimą ar patvirtinimą, jo įsigaliojimą, denonsavimą ir kalbinius variantus. Straipsnyje taip pat numatytas protokolą ratifikuojančių šalių (siekiant protokolo įsigaliojimo) skaičiaus sumažinimas nuo keturių (kaip numatyta Interbus susitarime) iki trijų. Be to, protokolas susitariančiosioms šalims, kurios jį pasirašė, patvirtino ar ratifikavo, turėtų įsigalioti pirmą mėnesio, einančio po mėnesio, kurį trys susitariančiosios šalys, įskaitant Sąjungą, deponavo savo patvirtinimo ar ratifikavimo dokumentus Europos Sąjungos Tarybos generaliniam sekretoriatui, dieną.

·4 priede pateikiama pavyzdinė leidimo teikti reguliariąsias ar specialias reguliariąsias tarptautinio keleivių vežimo paslaugas forma.

2020/0257 (NLE)

Pasiūlymas

TARYBOS SPRENDIMAS

dėl Susitarimo dėl tarptautinio nemaršrutinio keleivių vežimo tarpmiestiniais ir miesto autobusais (Interbus susitarimo) protokolo dėl reguliariųjų ir specialių reguliariųjų tarptautinio keleivių vežimo tarpmiestiniais ir miesto autobusais paslaugų pasirašymo Europos Sąjungos vardu

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 5 dalimi,

atsižvelgdama į Europos Komisijos pasiūlymą

kadangi:

(1)remiantis Tarybos sprendimu 2002/917/EB, 2002 m. spalio 3 d. Sąjungos vardu buvo sudarytas ir 2003 m. sausio 1 d. įsigaliojo Susitarimas dėl tarptautinio nemaršrutinio keleivių vežimo tarpmiestiniais ir miesto autobusais (Interbus susitarimas);

(2)2018 m. liepos 16 d. Taryba priėmė Sprendimą (ES) 2018/1195 dėl protokolo dėl reguliariųjų ir specialių reguliariųjų paslaugų pasirašymo;

(3)Protokolą dėl reguliariųjų ir specialių reguliariųjų paslaugų buvo galima pasirašyti nuo 2018 m. liepos 16 d. iki 2019 m. balandžio 16 d. Sąjunga jį pasirašė 2019 m. balandžio 11 d. Tačiau iki pasirašymo laikotarpio pabaigos to protokolo nepasirašė nė viena kita Interbus susitarimo susitariančioji šalis. Dėl to protokolo įsigaliojimas tapo neįmanomas;

(4)2020 m. vasario 18 d. Taryba įgaliojo Komisiją Sąjungos vardu pradėti derybas dėl protokolo dėl reguliariųjų ir specialių reguliariųjų paslaugų dalinio pakeitimo, kad būtų padaryti tam tikri techniniai pakeitimai, susiję su jo pasirašymu ir įsigaliojimu, ir kad būtų atsižvelgta į vienos Interbus susitarimo susitariančiosios šalies pavadinimo pakeitimą;

(5)derybos buvo sėkmingai užbaigtos. Nustatytas naujas protokolo pasirašymo terminas – dveji metai. Be to, protokolas dėl reguliariųjų ir specialių reguliariųjų paslaugų buvo iš dalies pakeistas taip, kad tam, kad jis įsigaliotų, reikia, kad jį patvirtintų arba ratifikuotų mažiau susitariančiųjų šalių, o laukimo laikotarpis po to patvirtinimo arba ratifikavimo būtų trumpesnis, nei nurodyta Interbus susitarime. Be to, protokole atsispindi buvusiosios Jugoslavijos Respublikos Makedonijos pavadinimo pakeitimas į Šiaurės Makedonijos Respubliką;

(6)aiškumo sumetimais ir siekiant palengvinti greitą protokolo pasirašymą ir įsigaliojimą, buvo nuspręsta, kad tikslinga parengti naują iš dalies pakeistą protokolą dėl reguliariųjų ir specialių reguliariųjų paslaugų, pakeičiantį protokolą dėl reguliariųjų ir specialių reguliariųjų paslaugų, kurį buvo galima pasirašyti nuo 2018 m. liepos 16 d. iki 2019 m. balandžio 16 d.;

(7)protokolu turėtų būti sudarytos palankesnės sąlygos Interbus susitarimo susitariančiosioms šalims tarpusavyje teikti reguliariąsias ir specialias reguliariąsias paslaugas ir taip pagerintas keleivių vežimas maršrutais tarp jų;

(8)kalbant apie bendrąsias nuostatas, visų pirma nuostatas dėl Jungtinio komiteto veikimo, taip pat siekiant sudaryti palankesnes sąlygas jungtiniam komitetui veikti, naujame protokole iš esmės įtvirtintos Interbus susitarimo taisyklėms analogiškos nuostatos;

(9)tam, kad protokolo nauda nebūtų pernelyg pavėluota, protokole nustatyta, kad jį patvirtinusioms arba ratifikavusioms susitariančiosioms šalims jis įsigalioja tada, kai jį bus patvirtinusios arba ratifikavusios trys susitariančiosios šalys, įskaitant Sąjungą;

(10)todėl naujas protokolas dėl reguliariųjų ir specialių reguliariųjų paslaugų turėtų būti pasirašytas Sąjungos vardu su sąlyga, kad jis bus sudarytas vėliau,

PRIĖMĖ ŠĮ SPRENDIMĄ: